A Bizottság 1767/68/EGK rendelete

(1968. november 6.)

a virághagymák, sarjhagymák és gumók harmadik országokba irányuló kivitelére vonatkozó minimálárrendszerről

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel az élő fák és egyéb növények, hagymák, gyökerek és hasonló részek, vágott virágok és lombdíszek piaca közös szervezésének létrehozásáról szóló, 1968. február 27-i 234/68/EGK tanácsi rendeletre [1] és különösen annak 7. cikke (2) bekezdésére,

mivel az exportminimálárak kellő időben való rögzítésére van szükség ahhoz, hogy a hivatásos növénytermesztők megtehessék intézkedéseiket; mivel ezeknek az áraknak a rögzítésekor figyelembe kell venni a tagállamok által a korábbi években alkalmazott exporttámogatási intézkedéseket, mivel ezenkívül figyelembe kell venni a nemzetközi piacokon érvényes árakat;

mivel ahhoz, hogy lehetővé váljon a harmadik országokba irányuló export minimálárainak rögzítése, a tagállamoknak meg kell adniuk a fajokra, fajtákra és méretekre vonatkozó szükséges adatokat; mivel célszerű ellenőrizni az exportált mennyiségeket annak megállapítására, hogy ezek az adatok reprezentatív jellegűek-e;

mivel a minimálárrendszer megfelelő működéséhez szabályokat kell meghatározni annak alkalmazására és ellenőrzésére;

mivel e rendelet kísérleti jellegére tekintettel annak rendelkezéseit csak 1971. május 31-ig kell alkalmazni, annak érdekében, hogy az ennek során szerzett tapasztalatokat hasznosítani lehessen egy új rendelet előkészítésénél;

mivel az e rendeletben foglalt intézkedések összhangban vannak az Élőnövény- és Virágpiaci Irányítóbizottság véleményével,

ELFOGADTA EZT A RENDELETET:

1. cikk

(1) A 234/68/EGK rendelet 7. cikke úgy rendelkezik, hogy az exportminimálárakat minden évben legkésőbb október 31-ig kell rögzíteni, a begónia-, a sinningia-, a kardvirág-, a dáliafajták, valamint a liliomfajok exportminimálárainak a kivételével, amelyeket legkésőbb december 31-ig kell rögzíteni. Ezeket az árakat a rögzítésük évét követő évben betakarított termékekre is alkalmazni kell. Ezek az árak egyrészt a rendeltetési országok és a termesztési és értékesítési feltételek, másrészt pedig a termék méretei és egyéb jellemzői szerint termékenként változhatnak, és meghatározásuk különösen a következők figyelembevételével történik:

- mindazok az exportminimálárak, amelyeket a tagállamok a minimálár rögzítését megelőző három év során alkalmaztak,

- nemzetközi piaci ártrendek a minimálár rögzítését megelőző három év során,

- a stabil export árszint fenntartásának és a világpiacon bekövetkező zavarok elkerülésének szükségessége.

(2) Az exportminimálárakat raktárról/exportőrtől elszállítva paritáson rögzítik. Ezek az árak nem tartalmazzák a csomagolás és a biztosítás költségét, és semmilyen más további költséget sem tartalmaznak.

(3) Az egyes tagállamok a begónia-, a sinningia-, a kardvirág-, a dáliafajtákra és a liliomfajokra vonatkozóan minden év december 1-jéig, az exportminimálár-rendszer hatálya alá tartozó minden egyéb termékre pedig október 15-ig közlik az alábbi információkat a Bizottsággal és a többi tagállammal:

- a nemzetközi piaci ártendenciák megállapításához és a minimálárak rögzítéséhez szükséges valamennyi adat,

- a harmadik országokba exportált mennyiségek.

2. cikk

(1) Tilos az exportminimálár-rendszer hatálya alá tartozó bármely terméket – a (4) bekezdés rendelkezésének figyelembevételével – az adott termékre alkalmazandó minimálárnál alacsonyabb áron harmadik országba történő export céljára értékesítésre felajánlani, eladni vagy szállítani.

(2) Ha egy adott termék bizonyos méretére nem rögzítettek exportminimálárat, akkor az arra a termékre rögzített legalacsonyabb exportminimálár kerül alkalmazásra a szóban forgó méretre vonatkozóan.

(3) Ha az eladásra a raktárról/exportőrtől elszállítva paritásénál későbbi paritásszakasznak megfelelő áron kerül sor, akkor az árat olyan szinten rögzítik, hogy az eladó által kapott összeg a csomagolás, a biztosítás és a szállítás költsége, valamint minden egyéb pótlólagos költség levonása után ne legyen alacsonyabb a minimálárnál.

(4) Az egyes termékre rögzített minimálár készpénzfizetés esetén legfeljebb 2 4;%-kal csökkenthető.

(5) A termékeket az export időpontjában kísérő számláknak különösen a következőket kell tartalmazniuk:

- a termékek árát és méretét,

- a csomagolás és biztosítás költségét, és minden egyéb pótlólagos költséget.

3. cikk

A minimálárrendszer alkalmazásának felügyelete az egyes tagállamok által kijelölt hivatalok hatáskörébe tartozik. Az egyes tagállamok legkésőbb e rendelet hatálybalépésétől számított egy hónapon belül közlik a többi tagállammal és a Bizottsággal az ezen felügyeletért felelős hivatal nevét és címét.

4. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba. Rendelkezéseit 1971. május 31-ig kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1968. november 6-án.

a Bizottság részéről

az elnök

Jean Rey

[1] HL L 55., 1968.3.2., 1. o.

--------------------------------------------------